<classify> MAMLAKA ya Chakula na Dawa TFDA imebaini kuwepo kwa toleo la dawa bandia ya binadamu ya vidonge aina ya Duo-Cotexcin kwenye soko inayodaiwa kutengenezwa na Kiwanda cha Zehejiang Holley Nanh Pharmacetical cha China.Tayari TFDA kupitia kwa Kaimu Mkurugenzi wake, Agness Kijo imetoa matangazo yanayoeleza kuhusu kuwepo kwa dawa hiyo bandia yenye toleo namba 170259, iliyotengenezwa Februari 25, 2017, na mwisho wa matumizi ukiwa ni Februari, 2019.Kijo ameeleza tofauti sita ambazo zitamfanya mnunuzi kubaini dawa halisi na dawa hiyo bandia na hivyo kuepuka kuingia kwenye mtego wa matumizi ya dawa bandia.Amesema tofauti ya kwanza dawa halisi tarehe ya kutengenezwa na mwisho wa matumizi na namba ya toleo zipo katika kasha la ndani, wakati dawa bandia tarehe ya kutengenezwa haipo katika kasha la ndani.Tofauti ya pili ni dawa halisi maandishi ya namba za usajili yaliyochapishwa kwenye kasha la nje yamepangika vizuri katikati ya kasha, wakati dawa bandia maandishi ya usajil yaliyochapishwa kwenye kasha la nje hayajapangika vizuri.Tofauti ya tatu ni kuwa dawa halisi karatasi ambatishi ya dawa ina nembo ya Holley Cotec katika pande zote mbili za maelezo ya lugha ya Kingereza na Kifaransa wakati dawa bandia nembo ya Holley Cotec katika karatasi ambatishi haipo katika upande wa lugha ya Kingereza, amesema.Kijo alisema tofauti ya nne ni rangi ya vidonge ambayo halisi ni bluu iliyokolea zaidi wakati bandia rangi ya vidonge ni bluu isiyokolewa, na pia kasha la ndani la dawa halisi linangaa tofauti na bandia ambalo limefifia.Mwisho, dawa halisi namba ya toleo iliyopo kwenye kasha la ndani inafanana na iliyopo kwenye kasha la nje wakati dawa bandia namba ya toleo iliyopo kwenye kasha la ndani toleo namba 150644 ni tofauti na iliyopo kwenye kasha la nje toleo namba 170259. Kijo alisema kuwa jumla ya makasha 22 ya vidonge tisa kila moja yalikutwa kwenye maduka mawili ya dawa kwa Julieth Francis na Swaib Abrahaman wa Kinondoni Mkwajuni.Watuhumiwa wamefikishwa Polisi kwa taratibu nyingine, hata hivyo TFDA tunatahadharisha umma na wafanyabiashara na watoa huduma za afya kuzingatia mambo makuu yafuatatayo, kwanza kuangalia kwa makini makasha ya dawa ya Duo Cotexin wakati wanapopewa kwenye maduka ya dawa na vituo vya kutolea huduma ya afya ili kubaini toleo la dawa bandia lililokamatwa.Pia kurudisha dawa ziliponunuliwa ili taratibu nyingine ziendelee ikiwa ni pamoja na kutoa taarifa TFDA, amesema.TFDA imekamata dawa hizo bandia ikiwa ni miezi michache baada ya ripoti ya Shirika la Afya Duniani WHO kueleza kuwa dawa bandia zinasababisha kutokea kwa takribani vifo 100,000 kwa mwaka barani Afrika.Ripoti hiyo imesema biashara hiyo haramu ya dawa bandia huingiza mapato ya asilimia 10 ya biashara ya dawa duniani.Akizungumzia uzagaaji wa dawa hiyo ambayo ni maarufu kwa kutibu ugonjwa wa malaria, aliyewahi kuwa daktari katika hospitali ya Mwananyamala jijini Dar es Salaam ambaye kwa sasa anafanya tafiti mbali mbalimbali za afya, Samwel Shita amesema, dawa feki zimetapakaa duniani kote kwa asilimia 50 hasa barani Afrika Kusini mwa Jangwa la Sahara.China ndio wanaotengeneza dawa hizi, saa nyingine makampuni ya dawa wanafanyiana figisu unakuta wanatengeneza dawa zile zile material malighafi yale yale lakini kwa ubora wa chini sana ndio unakuta mgonjwa anapewa dawa haponi.Maduka madogo ndiko zinakopenyezwa dawa hizi bandia, na zilivyotengenezwa ukiziangalia ni kama halisi, ila kuna namna ya kubaini kuwa ni bandia au halisi kwa kuingiza code number namba tambuzi hivyo mfumo wao utakuletea kama ni dawa yao au si yao, sasa hii ni mpaka ujue, wananchi wanapaswa kuelimishwa kuhusiana na mfumo huu, amesema Dk Shita.Mkazi wa Dar es Salaam, Najjat Al Khaify alisema wiki iliyopita nusura ampoteze mtoto wake baada ya kupewa dawa hizo ambazo hazikumsaidia badala yake mtoto aliendelea kuzidiwa na kulazimika kukimbizwa hospitali ambako alipewa huduma ya haraka ili kunusuru maisha yake.  <topic>: kitaifa 